b'\n_START_ARTICLE_\nLiga njema\xc4\x8dkih djevojaka\n_START_PARAGRAPH_\nLiga njema\xc4\x8dkih djevojaka (njem. Bund Deutscher M\xc3\xa4del; BDM) bila je \xc5\xbeenski ogranak mlade\xc5\xbei NSDAP-a, Hitlerjugenda. U to je vrijeme bila jedina legalna \xc5\xbeenska udruga mlade\xc5\xbei u Tre\xc4\x87em Reichu._NEWLINE_Liga se prvotno sastojala od dvije grane, "Lige mladih djevojaka" (njem. Jungm\xc3\xa4delbund, za djevoj\xc4\x8dice izme\xc4\x91u 10 i 14 godina) te "Lige pravih djevojaka" (za djevoj\xc4\x8dice i djevojke od 14 do 18 godina). 1938. godine otvorena je tre\xc4\x87a sekcija organizacije, "Dru\xc5\xa1tvo vjere i ljepote" (njem. Werk Glaube und Sch\xc3\xb6nheit) u koju su se mogle dobrovoljno u\xc4\x8dlaniti djevojke od 17 do 21 godine._NEWLINE_S kapitulacijom Tre\xc4\x87eg Reicha 1945. godine organizacija je de facto prestala postojati. Saveznici su organizaciju proglasili neustavnom prema \xc4\x8dlanku 86 njema\xc4\x8dkog kaznenog zakona.\n_START_SECTION_\nTrening i indoktrinacija\n_START_PARAGRAPH_\n\xc4\x8celni ljudi BDM-a za indoktrinaciju koristili su dru\xc5\xbeenja u kampovima (zimski i ljetni), folklorizam, traciciju i sportske aktivnosti. \xc5\xbdene su kroz ove procese u\xc4\x8dile kako biti odana i vjerna nacisti\xc4\x8dka \xc5\xbeena, majka i ku\xc4\x87anica. U ve\xc4\x8dernjim satima odr\xc5\xbeavali su se ku\xc4\x87ni treninzi, a subotama su se odr\xc5\xbeavali treninzi na otvorenom. Smisao ovih aktivnosti bila je promocija zdravlja kako bi \xc5\xbeene mogle odano slu\xc5\xbeiti domovini. Djevoj\xc4\x8dice su u\xc4\x8dile o Njema\xc4\x8dkoj povijesti, nacisti\xc4\x8dkim praznicima te o \xc5\xbeivotu Adolfa Hitlera. Jedan od fokusa organizacije bilo je u\xc4\x8denje mladih djevojaka kako da izbjegnu "rasno one\xc4\x8di\xc5\xa1\xc4\x87avanje dru\xc5\xa1tva", odnosno indoktrinaciju i uvjeravanje kako su druge rase "ne\xc4\x8diste" te da im budu\xc4\x87i mu\xc5\xbeevi moraju bit "arijske rase"._NEWLINE_BDM je odobravao i poticao stav da se djevoj\xc4\x8dice moraju suprotstavljati svojim roditeljima ukoliko ih isti tjeraju na radnje koje nisu u skladu s onim \xc5\xa1to ih je organizacija nau\xc4\x8dila. Propagandni film Der Giftpliz prikazivao je mladu djevojku koja se usprotivila vlastitim roditeljima jer su je na pregled htjeli poslati kod lije\xc4\x8dnika koji je bio \xc5\xbdidov.\n_START_SECTION_\nBDM tijekom Drugog svjetskog rata\n_START_PARAGRAPH_\nPo\xc4\x8detak rata promijenio je ulogu BDM-a, ali ne toliko radikalno kao \xc5\xa1to se promijenila uloga Hitlerjugenda. Mlade djevojke prikupljale su donacije za rat u obliku novca, odje\xc4\x87e, obu\xc4\x87e i medicinskih pomagala (lijekovi, higijenska oprema i drugo). BDM-ovi zborovi i glazbene skupine pjevali su ranjenim vojnicima po bolnicama, a \xc4\x8dak su znali oti\xc4\x87i na boji\xc5\xa1nicu. _NEWLINE_Starije djevojke volontirale su kao medicinske sestre u bolnicama i mobilnim stacionarima u koje su se dovodili ranjenici. 1943. godine nakon Savezni\xc4\x8dkih zra\xc4\x8dnih napada na Reich mnoge djevojke iz BDM-a pridru\xc5\xbeile su se nacisti\xc4\x8dkim vojnim i paravojnim postrojbama te su sudjelovale u logisti\xc4\x8dkim i potpornim dijelovima ratnih operacija. Veliki broj starijih djevojaka nacisti\xc4\x8dke mlade\xc5\xbei poslan je u Poljsku kako bi educirale Poljake o pravilima pona\xc5\xa1anja i njema\xc4\x8dkim zakonima te kako bi im davale jezi\xc4\x8dnu naobrazbu (dio germanizacije Poljske).'